en en en en en id en en fr ms ca id en en en id en en fr ms ca en en en en id id ms ms id ms id id oc ms ms id id ms id id ms id id ms id id id ms id id id id ms ms id id id it ms id id ms ms id id ms ms id ms lv id ca en ml de en en nl en en en ms ms en id en id en ms fr en id id en en en fa en en en en en en es en en ms en fr en en en en en id en en
Catatan Persahabatan Calon P011: Wan Saiful Wan Jan – Saifulislam.Com
Tuesday , September 6 2022
[CALON KEADILAN PARLIMEN PENDANG P011 – WAN SAIFUL WAN JAN]
Apakah jasa Wan Saiful Wan Jan dalam hidup saya?
Saya mengenal beliau semasa tinggal di United Kingdom dan Ireland sekitar tahun 1998-2004. Semasa saya tiba di UK, saya kagum dengan profesionalisme kerja anak-anak muda di sana dalam gerak kerja PAS, yang kurang dapat saya kecapi semasa belajar di Jordan.
Mungkin jasa pertama Wan Saiful kepada saya yang kekal sehingga ke hari ini, ialah Wan Saiful mengajar saya untuk menyusun fail doc di dalam komputer dengan menamakan fail menggunakan sistem tarikh yyyymmdd-filename. Secara otomatik, fail akan disusun secara berkronologi.
Biar pun benda itu kelihatan remeh, dan boleh dilakukan kemudiannya dengan mudah di dalam sistem perkomputeran yang semakin canggih hari ini, semasa itu Wan Saiful memperkenalkan kepada saya cara kerja dalam organisasi secara yang lebih profesional. Ini zaman laptop Windows 95. Fail-fail saya telah tersusun dan mudah disemak melalui sistem penamaan fail yang beliau sebenarnya tidak ajar kepada saya, tetapi saya nampak dan saya tiru. Apa yang Wan Saiful betul-betul ajar ustaz ini ialah bagaimana menulis minit mesyuarat yang baik. Belajar jadi ‘profesional’, kerja sistematik.
Beliau dari Sekolah Berasrama Penuh. Beliau menyambung pelajaran ke United Kingdom
Saya dari Sekolah Agama Kerajaan Negeri. Saya menyambung pelajaran ke Jordan.
Kami ditemukan di UK oleh kecintaan kami ketika itu kepada perjuangan Islam.
BERGERAK DI DALAM PAS
Pertemuan pertama saya dengan beliau adalah semasa di dalam sebuah program, saya membeli belah kaset ceramah ulama PAS yang beliau jual. Wan Saiful adalah usahawan kecil-kecilan ketika itu.
Tetapi kemudiannya bersama peredaran masa, di dalam pergerakan PAS, beliau menjadi Presiden dan disusuli saya pula menjadi Timbalan Presiden beliau. Kami berdua juga sama-sama menganggotai Majlis Syura pergerakan pada masa tersebut.
Pengalaman kami bersama mengendalikan gerak kerja PAS pada masa itu adalah di saat-saat yang kritikal dalam era perubahan PAS kerana zaman itu adalah zaman Reformasi. Ia adalah era pilihanraya pertama dalam sejarah negara Malaysia bagaimana maklumat bukan lagi tersebar dengan kertas cetak, televisyen dan radio, tetapi permulaan kepada era teknologi maklumat. Ia menjadikan suara perubahan untuk Malaysia dari UK bukan lagi suara jauh, tetapi mempengaruhi politik negara. Sama ada pihak BN mahu pun pembangkang, UK adalah daerah penting untuk dipastikan berpihak kepada keperluan masing-masing. Komuniti Malaysia, terutamanya orang Melayu di UK perlu dimobilisasi.
Justeru rentak PAS perlu berubah. Kemunculan Majlis Gerakan Keadilan Rakyat Malaysia (Malaysian People’s Movement for Justice, GERAK) di dalam gelombang Reformasi, menjadi permulaan kepada penyatuan pembangkang, terutamanya kelompok Islamists yang terbahagi kepada kumpulan-kumpulan yang banyak, hendak dimobilisasikan menjadi satu barisan yang bersepakat. Daripada banyak kelompok yang bersifat non partisan, berubah menjadi cakna dan terjun ke medan, menyokong Reformasi.
PERUBAHAN CARA FIKIR DAN CARA KERJA
Usaha itu memerlukan perubahan kepada cara fikir dan cara kerja. Ia adalah usaha berpasukan, tetapi saya rasa adil untuk saya katakan ia banyak berhasil dengan bakat kepimpinan dan kepintaran Wan Saiful Wan Jan pada usia yang masih muda, tetapi sudah boleh memainkan peranan dengan berkesan.
Beliau banyak mengubah cara pergerakan PAS berpolitik. Tumpuan saya pula banyak kepada merombak modul tarbiah dan perkaderan.
Ketika itu, saya secara peribadi sentiasa berharap, jika ada orang agama seperti saya aktif dalam pergerakan PAS di UK dan Ireland, biarlah kedudukan tertinggi di dalam kepimpinan adalah peringkat Timbalan Presiden seperti kedudukan saya pada masa itu. Manakala jawatan Presiden, ia mesti kekal dipegang oleh golongan pemimpin muda yang mendapat pendidikan di UK. Bukan ustaz Jordan atau ustaz Mesir. Kita percaya, kepimpinan agamawan yang dilahirkan di negara-negara Arab, perlu diteruskan di negara Arab manakala di negara seperti UK, ia menjadi medan untuk menggilap kepimpinan ‘profesional’. Jangan Jordankan UK, jangan Mesirkan UK. Apabila masing-masing pulang ke tanah air, keluaran negara Arab dan negara bukan Arab, berpotensi menjadikan kepimpinan PAS mantap kerana mendapat yang terbaik daripada kedua-dua daerah, bidang agama, dan ‘profesional’.
Kepimpinan Wan Saiful Wan Jan berterusan selama beberapa penggal sehingga saya menggelar Wan Saiful ketika itu sebagai Mahathir, tak turun-turun! Namun apabila tiba masanya Wan Saiful mengundurkan diri daripada jawatan Presiden, beliau telah meninggalkan kekosongan yang sukar untuk diisi oleh pemimpin yang berkaliber kerana beliau telah meletakkan standard yang tinggi dalam kualiti kepimpinan, walaupun sekadar organisasi pelajar.
Beliau bukan hanya dikenali di kalangan masyarakat Malaysia di UK dan Ireland, malah sering ditemuramah oleh media tempatan seperti BBC, untuk mendapatkan pandangan anak muda dan Malaysians in Diaspora berkenaan perkembangan politik di Malaysia yang hangat di era reformasi itu.
Terlalu banyak kenangan semasa kami bersama-sama di UK, hingga sukar untuk saya catatkan yang mana satu. Selain melatih saya bekerja secara profesional bersama pasukan beliau, Wan Saiful sentiasa saya kenang sebagai Presiden pergerakan PAS di UK dan Ireland yang berani dan tegas menegur pemimpin-pemimpin PAS seandainya ada yang dirasakan tidak kena. Di zaman para pelajar sangat lurus dan hormat kepada para ulama di dalam kepimpinan PAS, Wan Saiful tidak pernah teragak-agak untuk mengkritik. Pernah sekali beliau mempertikai satu pendapat yang dikemukakan oleh almarhum Tuan Guru Dr Haron Din di dalam sebuah majlis, hingga menimbulkan kemarahan para hadirin. Tetapi Wan Saiful seingat saya tidak mengendahkannya, kerana apa yang perlu disuarakan, hendaklah disuarakan. Itu Wan Saiful.
Hatta kepada Menteri Besar Terengganu dan Presiden PAS sekali pun, soalan yang perlu ditanya akan ditanya, dan mesti dijawab. Semua pemimpin PAS hari ini kenal beliau sejak sekian lama, dan tahu sikap serta prinsip beliau bagaimana.
Mungkin juga kerana itu, ramai yang tidak senang dengannya.
Tetapi saya senang sekali.
Bukan sebab kami saja-saja hendak bersikap tidak wala’ (menurut istilah biasa rakan-rakan kami). Kami bukan biadab. Tetapi kritis. Jemaah yang mendidik kami, mendidik kami untuk kritis, hatta kepada sesama sendiri. Mengkritik bukan biadab. Mengkritik adalah amanah. Jika pimpinan PAS mahu datang ke UK, kami akan persoal kenapa datang ramai-ramai? Yang berceramah seorang tetapi yang datang segerombolan. Duit datang dari mana? Kalau duit sendiri sekali pun, mengapa dibazirkan dengan ‘melancong ke UK’ ketika jemaah tidak berduit? Jawab dahulu soalan-soalan ini, sebelum kami atur kediaman, pengangkutan dan gerak kerja.
Selepas Wan Saiful Wan Jan mengundurkan diri dan beralih kepada politik tempatan dengan bertanding kerusi Limbury Council di utara London atas tiket Parti Konservatif Britain, keberanian beliau menceburkan diri dalam politik United Kingdom menjadi langkah yang terlalu besar untuk dihadam oleh rakan-rakan Islamists di dalam pergerakan PAS yang pernah dipimpinnya. Tindakannya mengundang label-label keras yang mempersoalkan di manakah letaknya wala’ dan bara’ beliau, serta pelbagai lagi perbahasan yang menggambarkan Islamisme berisiko meletakkan kita di dalam satu dunia asing, walaupun hidup di tengah kota metropolitan London! Sudah berada di UK pun, masih terperangkap dalam sebuah ‘buble’ Melayu, Islam, Islamik, Islamist!
Permusuhan yang dituju kepada Wan Saiful ketika itu seperti mahu menidakkan sumbangan dan peranan beliau selama bertahun-tahun memimpin pergerakan PAS dengan cemerlang, terutamanya di era GERAK dan Reformasi sebelumnya. Di dalam satu program di UK yang saya hadir sebagai penceramah jemputan selepas sudah pulang ke Malaysia, saya mengingatkan ahli jemaah bahawa kita di dalam PAS ini sangat berbakat mencipta musuh dari kalangan kita sendiri. Asalkan ada sahaja yang berbeza pendapat, kita akan tekan sampai orang itu menjadi musuh kita nombor 1. Saya sebut, sikap ahli PAS di Jordan telah berjaya melahirkan Dr MAZA sebagai ‘musuh’ PAS (era beliau tegar mengkritik PAS semasa menjadi Mufti Perlis kali pertama), adakah PAS di UK pula sedang mahu menjadikan Wan Saiful Wan Jan sebagai musuh PAS nombor 1 juga? Bukanlah musuh pun sebenarnya, tetapi di dalam budaya PAS, entah kenapa perbezaan pendapat dan pandangan-pandangan kritis sering digasak, daripada sedikit-sedikit kurang berpuas hati, ditekan selagi boleh sampai akhirnya betul-betul tidak puas hati.
Tidak puas hati berkaitan prinsip.
Bukan soal perasaan atau hal remeh temeh peribadi.
Mesej itu saya sampaikan pada akhir tahun 2006 untuk meredakan politik dalaman sesama ahli jemaah yang mendukacitakan.
Di Malaysia, walaupun masing-masing sibuk, saya dan Wan Saiful masih berhubung dari satu masa ke satu masa. Antara jasa Wan Saiful untuk terus berusaha menggilap saya (walaupun tidaklah begitu menjadi kerana liatnya ‘keustazan’ diri saya) ialah jemputan beliau untuk saya bersama dengannya di dalam kumpulan Think Tank pertama yang beliau gerakkan, yang ketika itu dikenali sebagai Malaysia Think Tank London (MTTL). Peranan kecil saya ketika itu adalah untuk meneliti sumber-sumber rujukan klasik Islam di dalam idea-idea progresif yang cuba dibina oleh MTTL di London dan MTT di Malaysia.
Ia adalah satu pengalaman yang memaksa saya keluar dari zon selesa. Keluar dari zon ustaz-ustaz, kepada zon menelaah idea-idea ‘barat’, falsafah, disiplin sains sosial dan berinteraksi di dalam persekitaran yang lebih besar daripada sekadar di masjid, surau, dan program-program sesama orang Islam. Antara program utamanya yang saya masih ingat, adalah seperti di dalam video yang saya kongsikan ini. Ia adalah Ibn Khaldun Seminar 2, yang berlangsung di Institut Integriti Malaysia pada 18 Disember 2007. Pada menjawab persoalan “Adakah Islam Itu Satu Rahmat Kepada Rakyat Malaysia?” saya diminta berkongsi pengalaman saya semasa bertugas sebagai the Minister of Religion di Belfast Islamic Centre, Northern Ireland UK, beberapa tahun sebelumnya.
Wan Saiful terus bergerak maju dalam dunia polisi, dasar dan wacana-wacana ‘aras tinggi’ beliau, manakala saya pula masih terus bergiat secara aktif di dalam perkaderan PAS sebagai gerak kerja khusus, dan sebagai penceramah bebas di khalayak masyarakat.
Apabila saya meninggalkan PAS pada tahun 2015, Wan Saiful dengan analisis dan kritikannya masih cubit mencubit PAS yang semakin rumit ketika itu. Sejujurnya saya pun tidak tahu sama ada beliau ketika itu sudah berundur daripada keahliannya sebagai ahli PAS atau tidak kerana kami masing-masing adalah berlatar belakangkan keahlian PAS seumur hidup.
Di ambang PRU ke-14 ini, Wan Saiful nekad meninggalkan kedudukan selesa beliau di dalam pelbagai organisasi besar yang diterajuinya dengan menyertai PPBM dan seterusnya menjadi calon P011 Pendang. Saya pula akur dengan keterbatasan diri, minat yang rendah terhadap kerjaya politik, ingin meneruskan proses islah melalui jalan pendidikan. Ajakan Wan Saiful saya balas dengan doa dan semangat buat guru yang memprofesionalkan serba sedikit diri saya ini.
PRU KE-14 DAN PENDANG
Kepada pengundi di Pendang,
Wan Saiful Wan Jan bukanlah muda sangat. Wajahnya sahaja yang kalis usia, baby face. Haha. Tetapi mindanya besar, integritinya tinggi, beliau licik dalam membaca keadaan masyarakat, masyarakat Pendang bukan sahaja Insya-Allah mendapat manfaat daripada rekod cemerlang Wan Saiful untuk Pendang, tetapi turut berjasa menghantar ‘budak garang’ ini ke Parlimen Malaysia, untuk membina Malaysia yang baharu, adil, sejahtera untuk kita semua. Insya-Allah.
Pepatah Arab menyebut, لا نزكّي على الله أحدا yakni, kita tidak mendakwa suci mengenai seseorang mengatasi ilmu Allah kerana Allah jua yang Maha Tahu siapa sebenarnya yang lebih bertaqwa di sisi-Nya (al-Najm ayat 32). Saya hanya berkongsi apa yang ingat dan kenal tentang Wan Saiful Wan Jan, dan menjadikan coretan ini sebagai doa agar Wan Saiful terus beriltizam dengan akhlak dan integriti yang telah ditunjukkan selama ini. Sebagaimana beliau tanpa teragak-agak mengkritik pimpinan jemaah dahulukala, izinkanlah saya juga untuk tanpa teragak-agak mengkritik beliau demi kebaikan penduduk Pendang dan rakyat Malaysia seluruhnya, sebagai seorang sahabat.
Kritikan pertama saya ialah, walaupun hang naik motor di celah bendang kat kampung, kena pakai topi keledar tau!
Salam perjuangan dari Kutub Utara.
Previous Temuramah Bersama Prof Aziz Bari: Menghormati Semangat Berpasukan
Next Catatan Persahabatan Calon PAS N.26: Ustaz Nushi Dato’ Mahfodz
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved